**IZVJEŠĆE: COMENIUS – SUSRET U ĐURĐEVCU**

**PONEDJELJAK, 3. OŽUJKA 2014.**

U ponedjeljak, 3.ožujka, ujutro oko 9 sati posjetili smo gradsku Vijećnicu gdje je održan kratak sastanak. Na tom sastanku vladin povjerenik za Grad Đurđevac poželio nam je dobrodošlicu, te su nam učenici iz gimnazije održali kratku prezentaciju o Gimnaziji Dr. Ivana Kranjčeva i gradu Đurđevcu. Također smo pogledali i kratak film o gradu Đurđevcu koji je snimila turistička zajednica a s posebnim osvrtom na nagradu EDEN koju nosi naš Grad.

Da bi uz prezentacije i film stekli što bolji dojam o Đurđevcu, odvezli smo goste u obilazak. Odveli smo ih u razgledavanje crkve, osnovne škole, Starog grada i na kraju na Đurđevačke peske.

Nakon razgledavanja prirodnih i kulturnih bogatstva Đurđevca, posjetili smo najveći grad u našoj županiji – Koprivnicu. Nažalost, nismo uspjeli razgledati Koprivnicu i prošetati se po njezinim ulicama zbog kiše koja nas je pratila cijeli dan, ali taj nedostatak je nadomjestilo ugodno gostoprimstvo u našoj najvećoj prehrambenoj industijskoj tvrtki "Podravki" koju smo posjetili oko 13 sati. Prvo smo pogledali opširnu prezentaciju o "Podravki" , tj. o njezinoj povijesti i uspjehu u Hrvatskoj i širom svijeta; također smo čuli kratku povijest o našoj izumiteljici začina *Vegete* – Zlati Bartl. Na kraju obilaska "Podravka" nam je pripremila bogate poklone iznenađenja.

Nakon "Podravke", srdačno nas je primio dožupan naše županije. U vijećnici smo pogledali kratak  turistički film o našoj županiji, nakon filma naša je učenica Ana Lulić putem prezentacije predstavila cijelu ideju o projektu Comenius, te zadatke koje smo imali u pojedinim zemljama koje smo posjetili. Također, učenici Srukovne škole Koprivnica koji pohađaju smjer elektrotehniku kratko su predstavili svoj projekt. Program za ponedjeljak smo završili obilnim ručkom u Restoranu "Zlatan" uz ugodnu atmosferu koja se je stvorila već prvi dan projekta.

Novinari: Ivan Blažok i Renata Puhač